Bc. Alena Kimlerová

Realitná príručka

Elektronická kniha

Úvod

Volám sa Alena Kimlerová a mala som to šťastie, že sa moja práca stala zároveň i mojím koníčkom. Pracujem ako realitná maklérka a rozhodla som sa napísať realitnú príručku, ktorá by pomohla najmä začínajúcim maklérom zorientovať sa vo svete realít.

Ak sa plánujete začítať do nasledujúcich riadkov, pravdepodobne sa nachádzate v období, keď zvažujete životnú zmenu spojenú so zmenou povolania. Možno ste sa už aj rozhodli pre povolanie realitného makléra a je dosť možné, že už ako makléri pracujete, avšak úspech sa ešte nedostavil a preto hľadáte informácie, ktoré by vám pri vašej práci mohli pomôcť.

Táto príručka je určená najmä začínajúcim maklérom, ľuďom, ktorí zvažujú skúsiť túto prácu, no nevedia, čo obnáša, ale i maklérom, ktorí si túto prácu už vyskúšali, ale majú pocit, že im určité vedomosti chýbajú.

Je potrebné si uvedomiť, že úspech nikdy nepríde sám, vždy sú potrebné tvrdá práca, sebadisciplína a v určitom zmysle aj sebaobeta. No povolanie realitný maklér, to nie je len o tom. Potrebné sú i určité vedomosti.

Keď som v brandži začínala ja, pátrala som po nejakej literatúre, ktorá by ma nasmerovala tým správnym smerom. Na našom trhu však takáto literatúra absentuje. Nájdete množstvo zahraničných autorov venujúcich sa osobnostnému rozvoju a motivácii. Tiež nájdete literatúru, ktorá slúži ako pomoc pri rozvoji obchodných zručností. A je určite dobré si to prečítať, avšak dobrý maklér musí mať aj určité penzum teoretických vedomostí. Jednoducho, musí vedieť, ako prebiehajú samotný predaj a samotná kúpa nehnuteľnosti, čo všetko je na to potrebné, aké nástrahy na klienta číhajú a ako sa im vyhnúť. Mojím cieľom preto nie je odovzdať vám obchodné zručnosti ako také, na to sú na trhu iní odborníci. Taktiež nie som motivátor. Zastávam totiž názor, že najlepšou motiváciou pre človeka je on sám, jeho vnútorné presvedčenie, nastavenie. Človek musí byť motivátorom sám pre seba. Musí vedieť, čo a prečo robí. Stanoviť si cieľ a ísť za ním.

Ja som sa ako maklérka učila postupne a sama, praxou, ale i na vlastných chybách. Domnievam sa však, že ak by som v čase, keď som sa na túto profesijnú dráhu vydala, mala v ruke aspoň takúto príručku, zvládla by som mnoho vecí lepšie a vyhla sa mnohým problémom a sklamaniam.

Práve preto som sa rozhodla napísať takýto krátky návod pre začínajúcich realitných maklérov, ktorý im môže poslúžiť ako pomôcka pri prvých obchodoch. Na nasledujúcich stranách sa stretnete s niekoľkými kapitolami, ktoré rozoberú realitný obchod od počiatku, od prvého telefonátu a kontaktu s prvým klientom cez nábor nehnuteľnosti, jej prezentáciu až po úspešný predaj. Je to návod, ako postupovať, na čo si dať pozor, na čo dbať a čo nezanedbať.

Obchod s realitami totiž vôbec nie je jednoduchý. Maklér berie na seba obrovskú zodpovednosť a klienti mu po prejavenej dôvere vkladajú do rúk v podstate svoje celoživotné úspory, ktoré chcú premeniť na svoj domov. A naopak. Bežný smrteľník nepredáva a nekupuje nehnuteľnosť veľakrát za život. Preto je to pre klientov neraz veľmi stresujúca situácia sprevádzaná množstvom silných emócií a maklér je tu na to, aby im s ňou pomohol a odbremenil ich. Na to však sú potrebné aj určité znalosti a vedomosti.

Práca realitného makléra ale nie je obyčajnou prácou, je to životný štýl a na to je potrebné sa i pripraviť. Je možné, že nie celé vaše okolie bude mať pre túto vašu vášeň pochopenie. Dôležité sú však vaše rozhodnutie, nadšenie a vaša láska k tejto práci. Lebo len ľudia, ktorí robia svoju prácu s vášňou, sa stanú úspešnými.

Prajem vám príjemné čítanie a verím, že si v tejto knihe nájdete aspoň niečo, čo vám pomôže pri vašich nasledujúcich obchodoch.

Úspech príde postupne

Uspieť vo svete realít nie je ľahké, ale nie je to nemožné. Na to, aby ste uspeli, je potrebné splniť niekoľko podmienok.

1. Trpezlivosť je v tomto biznise veľmi dôležitá. Obchod s realitami stojí najmä na dôvere zo strany klientov, na dobrom mene makléra a na kladných referenciách.
Na toto všetko je potrebný čas. Maklér musí na trhu pôsobiť nejakú dobu, zrealizovať určitý počet obchodov, aby ho verejnosť začala vnímať ako kvalitného odborníka v oblasti realít. Toto sa neudeje od večera do rána, to si treba doslova „odmakať“, dať do toho tvrdú prácu, čas a trpezlivosť.

Čiastočne vám môže uľahčiť prvé kroky, ak začnete pracovať pod silnou značkou na trhu, s dobrým menom – teda v známej realitnej kancelárii. Ak budete reprezentovať silnú značku, ktorá zarezonuje v ušiach klientov, bude pre vás omnoho ľahšie oslovovať ich, ale nezaručí vám to ihneď úspech a odporúčania. K tým sa musíte dopracovať vlastnou aktivitou.

2. Teoretické vedomosti sú veľmi dôležité. Akokoľvek sebavedomo dokážete vystupovať, nikdy klienta nepresvedčíte o svojej profesionalite, ak mu nebudete vedieť odpovedať ani na základné otázky. Teoretické vedomosti môžete získať niekoľkými spôsobmi: samoštúdiom, praxou, absolvovaním rôznych kurzov, na školeniach priamo v realitnej kancelárii, kde plánujete pracovať. Väčšie, ale i menšie realitné kancelárie sa venujú tiež vzdelávaniu svojich maklérov, preto ak ste v tejto oblasti úplný laik, odporúčam zamestnať sa v nejakej známej realitnej kancelárii, ktorá vám poskytne čo najviac teoretického vzdelávania, ale i dohľad staršieho, skúsenejšieho kolegu.
Určite neodporúčam pustiť sa do tejto práce takpovediac bezhlavo, bez akýchkoľvek vedomostí, pretože škody, ktoré klientom prípadne spôsobíte, môžu „zhltnúť“ aj ich celoživotné úspory, nehovoriac už o tom, že ak si hneď na začiatku kariéry pošramotíte meno nepodarenými krokmi, veľmi ťažko sa vám neskôr bude očisťovať.

3. Obchodné zručnosti/obchodný duch, tzn. realitný maklér je v prvom rade obchodník. Obchoduje s nehnuteľnosťami, musí ich vedieť odprezentovať a predať. Musí sa však naučiť predať i seba, pretože konkurencia je veľká a klient si chce vybrať toho najlepšieho makléra. Maklér musí vedieť predať seba, svoje vedomosti, svoje zručnosti a značku, ktorú reprezentuje.

4. Pozitívne myslenie je tiež veľmi podstatný faktor. Potrebujete ho, aby ste udržali sami seba v pohode, ale tiež v kontakte s klientom. Ten z vás potrebuje cítiť pozitívnu energiu. Prvý dojem je veľmi dôležitý, preto musíte pôsobiť na svoje okolie pozitívne.

5. Vnútorná motivácia je dôležitá v podstate pri všetkom, do čoho sa človek pustí a chce v tom uspieť. Vnútorná motivácia je silno prepojená so stanovením cieľa. Človek vždy musí mať svoj cieľ, lebo iba na základe neho si dokáže zvoliť správnu cestu a vhodné prostriedky. Ak nemáte cieľ, neviete, kam ísť, čo a ako robiť a v konečnom dôsledku sa ani nikam nedostanete.
Koniec ukážky

Table of Contents

Titulná strana

Úvod

Úspech príde postupne